Ċipru jħabbar restrizzjonijiet ġodda u curfew
L-Erbgħa Ċipru ħabbar restrizzjonijiet ġodda fil-ġlieda kontra l-firxa tal-COVID-19 wara żieda qawwija fil-każijiet f'dawn l-aħħar ġimgħat. Nhar il-Ħamis se jibda curfew fuq l-ivjaġġar bejn il-11:00 ta' filgħaxija u l-5:00 ta' filgħodu u jibqa' fis-seħħ sat-30 ta' Novembru. Ċipru introduċa lockdown wiesgħa f'Marzu li niżżel l-għadd ta' każijiet ta' COVID-19 għal kollox qabel ma bdew jintreħew ir-restrizzjonijiet. Fil-bidu ta' Ottubru reġgħu bdew jiżdiedu l-każijiet. Nhar l-Erbgħa l-gżira Mediterranja rrappurtat 166 każ ġdid, biex b'hekk l-ammont totali ta' persuni infettati issa tela' għal 5,100. Tilfu ħajjithom 26 persuna. "Ninsabu f'riskju li nitilfu l-kontroll minħabba ż-żieda ta' kuljum fil-każijiet. Din il-pandemija qed tippreżenta periklu għas-saħħa pubblika, qed thedded is-sistema tas-saħħa, l-impjiegi u l-benesseri ta' kulħadd b'mod ġenerali," qal il-President Ċiprijott Nicos Anastasiades f'dikjarazzjoni.